
    Postoje ljudi, stvari i bolesti.

Andrija Vranić

(filozof i budući poljoprivrednik)

  
    I

  
    001

     

    kad sam s pet godina

dida pitao

koliko vrijedi jedan čovjek,

rekao je:

“Više vridi jedan čovik nego cili svit.”

i zavida mi plesku

da bude siguran da mi se to

upisalo

u READ-ONLY memoriju.

    on to nigdje nije pročitao.

on je to jednostavno znao.

    to još uvijek stoji

u mojoj READ-ONLY memoriji

što je nekima dovoljno

da me proglase ljevičarem

    iako sam siguran da dida nije imao pojma

što ta riječ znači.

    ali ne ljutim se jer još je rekao:

“Na svitu ima svakavi’ budala. Moraš i š njima bi’ dobar,

samo in ne smiš puštat da te zajebaju.”

  
    002

     

    u jednom od mojih sela (da, ja sam seljačina)

živi jedan redikul.

    za vrijeme rata bavio se pisanjem

narodnih deseteraca

posvećenih Tuđmanu.

to je tada bio popularan hobi

u mom zavičaju.

    to, naravno, nije spriječilo ostale

da ga i dalje smatraju redikulom.

    osim starog Ivana koji je govorio:

“Ma je redikul, ali, bogami, sve mu se slaže.”

mislio je na rimu.

    unatoč njegovom nepoznavanju

trendova u suvremenoj poeziji,

ne može se poreći da je Ivan

de facto umjetnik.

    njegove breskve svake godine najbolje rode.

     

    ————————————————–

    p.s. ispričavam se svim stanovnicima Naklica

koji ne dijele mišljenje o Ivanovim breskvama.

to sam napisao radi poante.

    p.p.s. ispričavam se Ivanu zbog isprike ostalim

stanovnicima Naklica.

to sam napisao da poanta

ne djeluje prejeftino.

  
    003

     

    bivši

ratnik, pustolov i pržinar

Mate U.

izborio se

za posao

u lokalnoj mesnici.

    kolje za sitne pare

i nosi bocu rakije sa sobom.

    potegne gutljaj-dva.

dovede bika.

zaveže ga s dva lanca,

za desni zid

i lijevi zid.

fiksira ga pogledom.

digne čelični bat (bik nema šanse).

i udari svom snagom između rogova.

    bik klekne.

Mate ga udari još jednom.

bik se izvali.

    Mate nastavi:

“Jebem ti”

TUP!

“mater”

TUP!

“četničku”

TUP!

“u pičku!”

TUP!

    obriše znoj.

    uzme nož.

otpije još gutljaj

i mrtvom biku prereže grkljan.

    krv šprica kao

iz vatrogasnog šmrka.

    uzme bocu.

sjedne mrtvom biku na plećku.

pije

i gleda krv kako otječe u kanalizaciju.

  
    004

     

    na ovim prostorima

septičke jame ne prazne

cisternama.

    nego buše rupe u zemlji

i u njih nalijevaju živu.

    (vidio sam to, jebiga,

u selu s crkvom i

slikom Francetića iznad frižidera.)

    živa se probije do podzemnih voda

pa govna odu sama od sebe

    i usput zagnoje zemlju

koja će nahraniti

neke nove

slike iznad frižidera.

    oni ginu s osmijehom na licu.

    a doma se vraćaju u kašetama,

izbužanih glava i izvađenih očiju,

da ih nedojebani lokalni diler oružja

u dugoj bijeloj halji

poškropi vodom i odrecitira:

    “Iz zemlje ste nastali,

u zemlju ćete se vratiti.”

  
    005

     

    muče me neki događaji

iz vremena kad se nisam ni rodio.

    to je i inače zajeb

ovih prostora.

    objasniti ću vam o čemu se radi u jednom

romanu, jednog lijepog dana,

ako mi se uskoro ne zgadi

sve ovo.

    zvat će se “Zločin i kazna 2”.

ili, zašto ne, “Glembajevi 2”.

a može i “Zastave 6”.

    opet, da se nisam rodio na ovim prostorima,

mislim da bih imao velikih problema s inspiracijom.

  
    006

     

    moj jedanaestogodišnji rođak:

svira klavir,

trenira nogomet,

rastura matematiku

i ima curu.

    za obiteljskim ručkom ga:

maze po glavi,

govore mu da je pametan,

pilaju da im svira

i šopaju janjetinom.

    nakon ručka:

ne trči za ostalim klincima,

ne gleda TV,

ne priča o politici

i kaže da mu je dosadno.

    onda:

odemo do kafića,

zapalimo cigaru (dam mu dim-dva),

igramo fliper

i razglabamo o

apsurdima malograđanske egzistencije.

    slažemo se u većini stvari.

  
    007

     

    Krle, kad se napije, napravi sljedeće:

uhvati me u klinč,

reče “Stari, još me samo ti kužiš.”

i probije me šakom

u predjelu bubrega.

    onda se pomlatimo.

    ne traje nikad dulje od deset minuta.

na kraju uvijek kaže “Jebi ga u životu.”

    već pet godina pokušavam skužiti

na koga se to “ga” odnosi. nema šanse.

    ako i bude krvi, operemo je.

i nastavimo piti.

  
    008

     

    “Ako ostanen ovde još koji dan

ubit ću nekoga.

Oću, Gospe mi.

Ono, bez razloga.

Doć ću do njega i ubit ga.”

    to je Krle govorio prije

nego se prijavio u Legiju.

    prošao je obuku.

čak je preživio i tunel.

    to je zadnji korak

kad gol do struka moraš

protrčati između tridesetak

legionara koji te mlate čim stignu.

    a onda ga nisu primili.

    za Slavene imaju kvotu. on je bio višak.

opet.

  
    009

     

    haiku s ovih prostora

trebao bi sadržavati

starca s partizanskim crtama lica

koji kupuje Happy meal u McDonaldsu,

njegovu unuku s Barbikom u ruci,

par zastava jer je Dan državnosti

i crnu skotnu kučku lutalicu

na stanici za Veliku Goricu.

    ali, ne da mi se zajebavati s formom.

    haiku iz mog djetinjstva sadržavao bi

dućan,

bocu Ožujskog u djedovoj ruci,

bocu Ožujskog u ruci Mate Zagreba,

i popa koji je tu sasvim slučajno.

    u momentu još sudjeluje i trogodišnje ja

kako sjedi na gajbi pive, a ova dvojica ga uče psovati:

Jeben ti čavle Isukrstove/kravu Gospu/druga Boga!!

    i zastave, naravno, jer je Dan borca.

    jebote, nigdje toliko zastava kao

u mjestima mog djetinjstva.

  
    010

     

    deset godina poslije,

u sobu mi uleće Jure.

da mu Loki održi dva sata repeticija

za dvije tablete Caspera.

    (trebalo nam je pola sata da se skužimo,

a sjedili smo zajedno skoro četiri godine.)

    on dila. sve. od trave do koke.

    i priča o ekipi iz razreda:

    Bani su starci bili u Švabiji,

a on se navuka. po gradu pričaju da se skida.

    Frle i Cvite dilaju po Splitu,

a nitko im ništa ne može

jer je prvom stari u SIS-u.

    Mare je puka od bonkasa

i napao staru nožem.

prije mjesec i nešto je

pobjegao iz ludare.

    Nozes se tri mjeseca u stanu

kulirao od bonkasa, a kad se

preselio u Zagreb,

u Saloonu su ga skucali izbacivači.

u bolnici je.

    Sani i Maja su u komuni.

    a Tom se pokušao ubiti

šakom apaurina.

    i ima nas još dvadeset.

samo iz jednog razreda,

samo jedne škole

u samo jednom jebenom gradu.

    ali tu ćemo prestati

jer odozgo već duže vrijeme poručuju

da nije vrijeme za defetizam.

  
    011

     

    sreli se nakon skoro osam godina

i otišli na kavu.

    sjebao se bio do kraja.

    dilao kemiju na kile,

probio par puta,

istukli ga par puta,

istukao on Njih par puta.

    sad se, kaže, kulira.

    upisao faks.

ima stalnu žensku

i stalnu Njemicu za po ljeti.

    i još kaže

– možeš imat samo dva frenda

– triba tu i tamo poslušat starce

jebiga, za njih si siguran da te nemaju namjeru zajebat

– tija bi bit dobar otac

– počeja san čitat jer san skužija da san i ono šta san zna zaboravija

    na kraju još kaže: “jebiga”.

  
    012

     

    nedavno sam opet čitao

javno.

priču o Peperu.

    pa su me tapšali po ramenima,

govorili “Super je stvar.”,

pitali “Oćeš to objavit?”,

i slično.

    (a loše pišem.

samo dobro prepisujem.)

    mislim, nisam ja zaslužan

što si je Peper sjebo život

i što će ga, za koji mjesec,

neka uzorna radnica lokalne firme,

možda moja stara,

naći poluraspadnutog

na skalama gore prema krovu zgrade.

    onda će ona svojoj dječici,

možda mojoj mlađoj sestri, reći:

“Vidiš šta ti je droga!”

    baš kao što su Peperu govorili

kad mu je utripani susjed

pomislio da je ptica.

  
    013

     

    meni su likovi što

svako malo vole istaknuti

da su anarhisti

baš simpatični.

    takav je bio i Bešla

sa šesnaest godina.

    sad projektira stanove

u makarskom predgrađu

za obitelji s tri

ili više članova.

    odjeba je čak i bubnjeve čime

punk, istina, i nije puno izgubio.

    kad me pukne nostalgija za tim danima,

spustim roletne i odem spavati.

bez obzira što je tri popodne.

    tako nekako zamišljam prosvjed

protiv poretka stvari u svemiru.

  
    014

     

    Gele je:

radio deset godina kao izbacivač po njemačkim diskotekama,

imao videoteku,

utjerivao dugove,

nosio gan,

jednom u tandemu s Vecom razbio desetak tipova (ja gledao),

par puta imao pištolj prislonjen na čelo (pričao mi),

svima pružao priliku da se povuku prije nego popizdi,

obožavao Dražena Zečića i

dao mi broj mobitela da nazovem od 00 do 24

“ako me iko ikad bude zajebava”.

    Gele je:

poginuo u prometnoj nesreći

dok je radio kao

prodavač sladoleda.

  
    015

     

    na nasipu su me jednom

zaustavila tri tipa.

    prvi me pitao odakle sam.

rekao sam “Jebiga, iz Splita.”

    to je njemu bilo dovoljno da me

pogodi cigarom u čelo

i laktom u zube.

jedan se slomio.

    kad se uputio po još

mojih zuba rekao sam

“Oprosti što si mi izbio zub

i oprosti što sam iz Splita.

Mogu li sad doma?”

    razočarao se.

    rekao je: “Daj barem sa mnom

jedan na jedan. Oni se neće miješati.”

    “Stari, sorry, ali ja bi stvarno doma.”

    (BOLJE ISPAST GLUP, NEGO IZ BUSA. — grafit)

    pa su me pustili.

    kad sam to ispričao Veci,

obećao mi je da će “slomit pičku prvom

Purgeru kojeg vidi u Splitu.”

a to uopće nisam tražio od njega.

    naravno, ispunio je obećanje.

    zato je nekad dobro prešutjeti

neke stvari.

  
    016

     

    “normalni” ljudi pišu knjige,

snimaju filmove, glume

i na ine načine se

trude zalagati za mir, ljubav

i tome slične stvari.

    onda se pojave skinheadsi i iz čista mira im,

kolokvijalno rečeno,

slome pičku.

    imam frenda kojem su jednom,

kolokvijalno rečeno,

također slomili pičku.

    pa je skupio još pet-šest

“istomišljenika” i vratio se

na mjesto zločina.

    tako su skinheadsi (barem u lokalnom kontekstu)

prvi put,

kolokvijalno rečeno,

dobili po pički.

    dozvolite mi da njegov postupak,

u kontekstu

postmoderne na ovim prostorima,

smatram

vrhunskim umjetničkim ostvarenjem.

  
    017

     

    sinoć sam s Ivicom bio na večeri.

jeo sam lignje i piletinu.

on kelj i rižu

zato što ne jede životinje.

    nedavno su ga opet zajebavali skinsi.

dvojica.

pa ih je on opet poprskao suzavcem.

(dobra stvar taj suzavac.)

    i tako smo pričali dok smo jeli.

nije, kao, pristojno punih usta, ali koga briga.

    i zaključili kako su ljudi budale.

(ništa novo, ali eto, dobra tema dok žvačeš.)

i da moraš nekad biti budala da bi se “uklopio”.

pogotovo na ovim prostorima.

    ne možeš bez njih, jebiga.

  
    018

     

    Bernarda mrzi poeziju

i pjesnike.

“To su dosadni tipovi.”, kaže.

    dila travu

i vozi brdski relly.

da razbije dosadu.

    ima diplomu povijesti umjetnosti

i lice blijedo od

bombona.

    zaljubljena je već godinu dana

u tipa koji se borio za život

nakon tri naci-uboda nožem

u slezenu.

    preživjeli su oboje.

  
    019

     

    Karlo ima čir na želucu

i pet ožujskih pored kreveta.

povraća kiselinu nakon četvrte.

    pati od nesanice i

guta praxitene.

kaže da bi umro bez njih.

    predaje povijest

u srednjoj školi.

    u slobodno vrijeme

obožava Hitlera

    i boji se da ga netko vidi golog.

    možda zato što ne kuži

     

     

    da je peder.

  
    020

     

    sedam poslije podne.

tek se probudio.

čvaknuo dvije tablete.

jednu veliku i jednu malu

protiv mjestimičnih bolova.

    nazvao Salu pa Nuhija.

nisu bili zainteresirani za kavu.

    imaju ljudi pametnijeg posla

radnim danom u sedam navečer.

    zgrada preko puta i nije neki pejzaž.

podsjeća na kokošinjac

s hrpom lustera.

    ispod njih

ljudi nešto rade.

………………. jedu,

pišu klincima zadaće,

vode ljubav,

……………….. ševe,

gledaju Dnevnik,

……………….. i tome slično.

    nitko normalan na ovim prostorima

ne piše poeziju.

radnim danom u sedam navečer.

  
    021

     

    silom prilika.

po službenoj dužnosti.

jer sam morao.

za lovu.

    upoznao sam dosta tipova

koji se vole nazivati

mladim piscima.

    zato svaki put popizdim

kad me uvale u tu kategoriju.

(općenito, pizdim na kategorije.)

    na ovim prostorima

svaka pizda može biti

(mladi) pisac.

    potrebni su samo

štitnici – za koljena

i pasta – za zube.

    a kaže Krle da se pizda ne postaje

nego ostaje.

  
    022

     

    kad me pitaju od čega živim

kažem da brojim leševe

u zemlji i svijetu.

    na to se svede posao

unosača vijesti

na web-stranici

vijesti.net.

    leševi ……. s ovih prostora,

leševi ……. s Bliskog istoka,

leševi ……. iz Vijetnama (utopljeni klinci),

leševi ……. iz Afrike,

.

.

    u slikama.

    mjesto na naslovnici određuješ

prema brojkama.

    u omjerima:

jedan Amerikanac = stotinjak Vijetnamaca (utopljeni klinci).

    onda se svi ti leševi slijepe

spermom Borisa Beckera,

koju je

anonimna ženska, nakon pušenja,

zadržala u ustima

pa se oplodila,

    u koktel koji tjera na povraćanje.

    zato molim sve protivnike legalizacije za

barem malo razumijevanja.

  
    023

     

    političar koji se u predizbornoj kampanji

trudio biti kul

izjavama o konzumiranju

(opojne droge) marihuane

gostovao je jučer na jednom chatu.

    pa sam mu, po službenoj dužnosti,

bio prisiljen postavljati pitanja.

    i pitao ga:

“Kada ste pušili travu, da li ste uvlačili?”

odgovorio je:

“Bilo je to davno. Ne sjećam se.”

    da sam ga pitao u kojoj je pozi

izgubio nevinost, vjerojatno bi

odgovorio isto.

    zajeban je to posao

kada, po službenoj dužnosti,

moraš zaboraviti najbolje detalje.

    ili lagati.

  
    024

     

    u centru grada,

u trosobnoj stančini

bitne face iz stranke na vlasti

koja voli pričati o

obiteljskim vrijednostima i

kršćanskim idealima

    rolao sam joint.

    njegov sin uvijek ima

najbolji dim

na ovim prostorima.

    i obožava jeftinu simboliku.

    zato đointe pripaljuje

zippom s ugraviranim znakom MUP-a

kojeg je

njegovom tati

poklonio

ministar unutrašnjih poslova

osobno.

  
    025

     

    Kida zovu Kid jer je

najmlađi u ekipi.

    što ga ne sprečava da dila

ovima koji ga zovu Kid.

    jebiga, ne može naći posao,

a ne želi živjeti

na grbači radnog naroda.

    Kid je OK tip. ne priča previše.

zapravo, šuti.

    za Božić mi je poslao poruku.

sretan Božić od sveg srca

ne daj da te itko prca,

pisalo je.

  
    026

     

    “Dođi mi radit u stranku”, kaže on.

    “No faking vej!”, kažem ja,

“Na to bih pristao samo

kad bih došao u situaciju

da nemam za duvan i kad

niti jedan kafić u gradu ne bi primao

novog konobara.”

    “OK, javim ti se za misec dana”, kaže on.

     

     

    —————————————-

    p.s. razmišljam o tome da se ostavim cigareta.

  
    027

     

    žena na suprotnoj strani zebre

ima ogromne oči

i veliku dioptriju.

    bulji u prolaznike

kao da se čudi.

nečem neodređenom.

    izgleda retardirano.

    i sasvim je

nebitna.

  
    028

     

    na raskršću

ispred Vjesnika

čovjek prodaje novine.

    stvarnost ljudi

iz zgrade preko puta.

    ima crvene obraze.

i oči.

    u daljini… zuji hitna.

    netko umire

na drugoj strani grada.

    a drajveri miruju.

dok hitna čeka.

dok čovjek iz prethodne strofe umire.

    kolporter pizdi.

maše rukama.

tuče novinama po obojanom limu.

lupa po haubama.

urla

    na drajvere

i jebe im sve po spisku.

    dok se nisu pomakli.

    sutra će prodavati novine

u kojima neće pisati

da je čovjeku na drugoj strani grada

spasio život.

  
    029

     

    prošle subote me

na partiju anonimni

šesnaestogodišnjak pitao

jesam li probao koktel.

    nisam imao pojma o čemu priča.

    pola bijelo (kokain za neupućene),

pola žuto (heroin za neupućene),

objasnio mi je.

    to je njemu super.

    tako mi je sjeba doživljaj.

    ne zato što sam se prvi put

osjetio staro i konzervativno.

    nego zato što postoji

velika vjerojatnost

da neće dočekati moje godine.

    a meni dvadeset tri.

  
    030

     

    Loki je pričao

o keksima.

    kaže da im je pala cijena,

da naveliko može nabaviti po deset kuna,

da su jeftiniji od kutije cigara

i da je to OK.

    dva sata kasnije

sjedili smo na klupi

i pljugali.

    i klinka od sedamnaest

je pušila s nama.

    a ne znamo se. samo je došla i

pitala “Mogu li?”

    ona kljuca.

i kaže da joj špica traje od šestog osnovne.

i da ide na Love parade ove godine.

i da su joj starci rastavljeni.

i da pati od nesanice.

i da su joj keksi ono što se u tim godinama naziva smislom života.

    pa je krenula kući

i prosula se po podu ni tri metra od nas.

    “Ne treba mi pomoć”, rekla je,

ustala

i otišla.

  
    031

     

    kiša pada već treći dan.

dan je za šutnut se, BUT…

    frendovi su mi sinoć opet gutali

ona šarena sranja.

sad umiru u sobi zgužvanih faca.

    sinoć sam ih odjebo.

nije to dobro kad je kiša.

zbog dana poslije,

zbog nekakve prirodne ravnoteže:

navečer se osjećaš nenadjebivo,

a sutra se poželiš ubiti.

    kiša i dalje dere.

i svi su od toga

malo u kurcu.

    što ima i dobru stranu:

ne pričaju previše.

  
    032

     

    nakon četiri godine

studentskih domova

učini ti se da postoje

dvije vrste ljudi:

oni koji travu prodaju i puše

i oni koji je samo puše.

    nakon dvije godine života u kvartu

da postoje još dvije:

vlasnici kafića

i njihove mušterije.

    ima i onih koji su izvan tih priča.

oni obično završe kao stupovi društva.

    istina, više stupovi nego društvo.

  
    033

     

    there‘s been a lot of talk

about this next song.

maybe, maybe too much talk.

this song is not a rebel song.

this song is:

    someday, bloody someday

    ću živjeti solo sa ženom

koju volim.

    someday, bloody someday

    ću imati posao koji me

neće živcirati.

    someday, bloody someday

    ću imati stan u nekom

normalnom gradu.

    someday, bloody someday

    ću voziti auto

koje izdrži 300 km

u komadu.

    someday, bloody someday

    nitko od ljudi koje znam

neće razmišljati o samoubojstvu.

    someday, bloody someday

     

     

    BUT:

    how long, how long

must we sing this song?

    I‘m so sick of it!

  
    II

  
    034

     

    zakucao sam

čavao u plafon

da mogu fiksirati pogled

dok ga gledam.

    otac mi je bio stolar.

koristio je čavle

u sasvim druge svrhe.

    ljudi koji su ga znali

kažu da sam isti on.

  
    035

     

    stara mi je ostala udovica

s 23.

ja sam imao tri.

    ljudi se čude kad im kažem

da svaki put kad je posjetim

ispijemo bocu prošeka.

    smiju se kad kažem

da smo odrasli zajedno.

stara i ja.

    pokušavam je nagovoriti

da zapalimo đoint.

odbija.

odbija i čitati išta što napišem.

    potpuno je razumijem.

  
    036

     

    kad sam bio jako mali,

djed bi me

sjeo pred sebe na konja

i odveo u vinograd.

    dao bi mi mali mašklin

i radni zadatak.

ja bi uvijek nešto zajeba.

    nikad nisam bio talent za poljoprivredu.

(crna ovca u obitelji, jebiga.)

    on bi nakon pola sata

skinuo majicu.

bez obzira na godišnje doba

    i nastavio kopati do mraka.

    (nije ga puno tangirao Tom&Jerry u sedam i kvarat

ni Dnevnik nakon toga.)

    ne znam ima li to kakve veze

s ovim gore, ali svaki put

kad sjednem pred monitor,

skinem majicu.

    bez obzira na temperaturu sobe.

  
    037

     

    sinoć smo se File i ja

spuštali s keksa

i pričali pizdarije.

o umjetnosti uglavnom.

    on je budući arhitekt.

    zaključili smo kako

ništa novo ne možeš napraviti,

a non-stop se nešto novo događa.

    i da u hrpi tog novog,

tu i tamo,

skužiš ljude koji ne seru kvake.

    koji su, kako on to kaže,

kvalitetni.

    moja baba čita samo osmrtnice u Slobodnoj.

“kvalitetu” mrtvih procjenjuje

prema broju ožalošćenih.

  
    038

     

    kad sam prije par godina

također pokušavao

pisati poeziju,

to je izgledalo ovako:

     

    Anonimne Bogorodice

u bijelim vjenčanicama

plešu prve valcere

polagane smrti

uz nostalgične zvukove

privatnih revolucija:

mamurne stratocastere i

distorzirana razočaranja.

    Da razbiju dosadu,

rađat će sjene

nekih novih

polubogova.

     

    pokazao sam to Dragi.

    rekao mi je da se i on sjebe

kad guta tripove na

seoskim pirevima.

  
    039

     

    ne možeš pisati napušen ili pijan

ne možeš pisati napušen ili

ne možeš pisati napušen

ne možeš pisati

ne možeš

ne

     

     

    ————————————

    p.s. nije li to očito?

  
    040

     

    ima tih dana

kad ti baš ne ide.

    mislim na pisanje

poezije.

    to najčešće znači

da ti nešto drugo

taj dan ide.

    a ipak se ko kreten

nacališ pred monitor

i čekaš.

    nekad i napišeš nešto.

    najčešće neko sranje

poput ove stvari.

    ili one prije.

    ili one…

ma znate, one.

  
    041

     

    sve ovo što čitate

nastalo je

u momentima

kad sam nešto drugo

MORAO napraviti.

    a nije mi se dalo.

    lakše je pisati.

poeziju.

na prozi MORAŠ raditi.

    tako imam pokriće

kad me pitaju

čim se bavim.

    kažem da sam pjesnik.

  
    042

     

    kad bih sve škovace

iz svoje glave

prenosio na papir

u sasvim slobodnoj formi

to bi izgledalo ovako:

    ali neke stvari ni Word ne može progutati.

a i postoji mogućnost da razbiješ tastaturu.

  
    043

     

    nekad mi se čini da je

poezija OK.

ono, ne moraš se zajebavati s likovima.

ni zapravo ni na papiru.

    i, dakako, ne pišeš do kraja reda.

    onda to vide ovi likovi

što su diplomirali čitanje

(takav bi, kao, i ja trebao biti. jednog dana.)

i kažu “Ima tu nešto.”

nekad ti čak i plate.

    jednog dana možda i izdaš zbirku

koju netko možda i pročita.

    ako kaže “Ima tu nešto”

onda si ga uspio zajebat.

    nekad na papiru,

a nekad i zapravo.

  
    044

     

    nekad mi se učini da je

poezija OK

zbog još jedne stvari.

    ti odlučuješ.

o točki. o zarezu, o tome da li ćeš udariti

enter ili pisati do kraja redaaaaaaaaaaaaaaaaaaaaaaaaaaaaaa.

    vidiš, možeš raditi i ove gluposti iz

prethodne strofe.

tko ti što može?

    OK, možeš i šmrkati nešto i visiti u sobi

s istim filmom u glavi,

ali to je dosadno.

(dobro, nije ni pisanje vožnja aviona,

ali barem radiš nešto.)

    u svakom slučaju, znajući kako stvari obično završe

kad sam ja glavni, mislim da i neću profitirati.

  
    045

     

    čitajući svoju poeziju

došao sam do zaključka da me

poezija nervira.

    dobro, nije to teško zaključiti

jer tako i piše na par mjesta.

    što znači da sam kreten.

    jer, pišem poeziju da bih

napisao kako mi ide na živce.

    nisam uopće vjerodostojan.

    ali to je, izgleda, još jedna njena prednost.

ne moraš biti vjerodostojan.

  
    046

     

    kad otkucam stvar

i kliknem na ikonu spremi,

Word (program za pisanje poezije)

mi ponudi dvije opcije:

spremi i odustani.

    da imalo držim do sebe

ne bih se puno dvoumio.

    ovako mi je hard-disk pun

Wordovih dokumenata.

  
    047

     

    ako vam ovo što čitate (ni)je OK,

to NIJE razlog da ne odemo na pivu.

    ako vam je ovo što čitate SUPER,

ili vam nakon ovog padne na pamet

zabilježiti ili napraviti nešto,

to JE razlog da ne odemo na pivu.

    ne treba mi tolika odgovornost.

  
    048

     

    mi često rješavamo

svjetske probleme.

    kad smo dovoljno

urokani

i kad nam je dovoljno

dosadno.

    mi često dođemo

do nekih zaključaka.

    i baš kad pomislimo

da smo skužili

jebenu stvar,

netko se sjeti da je

XY prije puno godina

pisao o tome.

    nekad mi se čini da

ti XY-i postoje samo

zato da bi neki

urokani đikani pričali o njima.

    samo ih oni

doživljavaju ozbiljno.

  
    049

     

    dan je sunčan.

na hranu bi trebao čekati sat i nešto.

nedjeljom su redovi užasno dugi.

    soba mi je puna zjenica

izrezanih iz kalendara jedne optičke kuće.

na radiju Magazin. rana faza. zajeb!

    uglavnom, ništa novo.

    tako da nemam pojma

zašto uopće pišem o tome.

  
    050

     

    raditi za šankom

možeš samo lagano pijan.

    transiraš uz muziku i

točiš pića.

    nekoliko sati ti mozak ne

procesira ništa osim:

travarice,

pelinkovca,

stocka,

viskija,

velikih i malih piva,

kole, fante, spritea, đusa,

prirodnih sokova…

    kad nakon toga sjedneš u neki drugi kafić

i šanker te pita “Šta ćeš?”

osjetiš se skroz zbunjeno.

nemaš pojma što bi naručio.

sve to što vidiš iza njega

ti se nekako gadi.

    slična stvar mi se često desi i s poezijom.

  
    051

     

    sjeo ispred monitora.

gledam.

ništa.

    ušao Drago

i ispalio:

“Ajde, boga ti, reci mi

za koji kurac ti to pišeš?”

    nemam pojma

ali

dobro ti je pitanje

pa ga idem opjevati.

    i evo ga opjevavam.

    tako je on, ni kriv ni dužan,

prisustvovao, ah!, rađanju nove pjesme.

    nije se nimalo oduševio.

  
    052

     

    razmišljao sam ja o samoubojstvu,

daleko od toga.

    (ako i vi razmišljate o tome, to ne znači

da smo srodne duše

nego da trebate psihijatra.)

    i skužio sam da to nema smisla. to samoubojstvo.

samo zajebeš one koji ne bi skopčali, a vole te.

one koji kopčaju ionako nije briga.

    ti si tu jako nebitan.

    koga boli kurac za ime autora?

  
    053

     

    Drago, nešto me boli.

iznutra.

znaš ono, negdje duboko.

    “To ti je katran na dnu pluća.

Pušiš previše.”

    inženjerski pristup često ima smisla.

zato se Drago ne bavi pisanjem.

    OK, pisao je prije. haikue.

onda je našao djevojku (moju bivšu)

i diplomirao elektrotehniku.

    nekad mi se desi da pomislim kako sam

trebao barem pokušati

zadržati to dvoje.

tu djevojku i taj fakultet.

    onda gledam kroz prozor

ljude kako trče

s papirima,

torbama,

aktovkama

i ostalim stvarima kojima ti

žele dati do znanja

da se bave nečim bitnim.

    pa se vratim u krevet,

stavim walkman i

ugasim ih tipkom play.

  
    054

     

    jučer Jere doputovao iz Splita.

počeli smo se ubijati oko tri.

    oko šest, pokazao sam mu priču

u kojoj je glavni lik.

    rekao je “Nemoj više ovo radit.”

pitao sam “Zašto?”

    “Prvo: sereš, nije bilo ovako.

Drugo: ti si započeja sranje, a nema te u priči.

Treće: get yourself a life!”

    “Istina”, rekoh

i nastavismo se ubijati

do dugo u noć.

  
    055

     

    ako odlučiš pisati

samo o stvarima

koje si vidio

ili probao,

to je OK.

    ako odlučiš pokušati

živjeti od toga,

kupio si

najjeftiniju kartu

za put u kurac.

    ako odlučiš ne otić tamo,

odjebeš karijeru

ili se prebaciš na teoriju.

  
    056

     

    Želim, kada umrem, da me

zamotaju u bijelu plahtu

i bez lijesa zakopaju

u zemlju. Da se odmah

raspadnem i postanem

hrana za biljke

što rastu u blizini.

Da netko zasadi

kanabis u blizini.

Da ga ubere kad se napuni

mojim atomima i da ga

ponese djevojci.

Da ga popuše i

poševe se kao

nikad do tada.

    reče mi jedan mladi ST-umjetnik

(u Splitu su svi umjetnici)

u grogi-stanju,

u rane jutarnje sate,

jedne subote.

    ni ne sluteći pasje govno

na sljedećem koraku.

  
    057

     

    držao je u ruci čašu vina na stalku

pušio lulu i

sjedio pored klavira.

    u nekom, kao, cyber-kafiću.

    srao je kvake,

čitao svoje uratke

i lamentirao o “boli”.

    (to ti se desi kad pomisliš

da je to šta si sjeban nešto za popizdit

bitno.)

    a onda se dotakao

onih par ljudi koje smatram

OK-piscima (može i obrnuto)

    i

zaključio kako pišu

književnost za strojare.

    pa sam se sjetio Makija

koji je strojar,

trenutno na nekom brodu,

okružen

hrpom Filipinaca i

koji je u životu pročitao dvije knjige,

a zapamtio samo da je u jednoj

neki tip

ostao sam

na nekom otoku.

    i koji bi ovog tipa, da je tu sa mnom,

gađao bocom u glavu,

a onda me vjerojatno pitao

“Koji su to šta pišu za nas?”

  
    058

     

    ima tih stvari

koje te raspizde

toliko

da sjedneš ispred monitora

i napišeš nešto o njima.

    američke serije, recimo.

o američkim pubertetlijama.

pratim ih već par dana.

    tako su dobri, pristojni, lijepi i pametni.

    rade cilu pizdariju oko jednog exa i

jebe im se za gospodarsku situaciju u zemlji

    i za štrajk liječnika

i za stanarinu

i za režije

i za posao nakon faksa

i za Srbe

i za Hrvate

i za muslimane

i za nove izbore.

    ali nije u tome bed.

    bed je u tome što je

jedan od njih

od jedne od njih dobio

na dar knjigu od Bukowskog.

    Hank, jebote, na što si spao?!

    ali, priznaj, to si i želio.

    znaš da je to sranje, ali nemaš pojam zašto,

ipak pomaže.

  
    059

     

    nedavno sam upoznao

Marijana Bana.

pričali smo o Tomi Bebiću.

    kaže Ban da je

Toma zna ka će umri

i da mu je petnes dan prije

reka

da on ne bi tija da judi slušaju njegove pisme

jer da su puno crne,

a da on ne bi tija

da judi budu takvi.

    imam osjećaj da naj-pisce

nikad nisam čitao

jer su uništili

sve što su napisali.

  
    060

     

    volim umjetnost ali me umjetnici

najčešće razočaraju.

    ne svojom krivicom.

    pogotovo ako su s ovih prostora

i ako su stariji.

    gledaš ih kako se trude vjerovat

da to što rade ima nekog smisla,

kako nemaju za pivu

i kako su užasno bitni.

    neću valjda i ja ovako

završit, pomisliš.

    odlučiš da nećeš

pa dođeš doma i

napišeš stvar o tome.

    onda shvatiš da si opet

ispao glup.

    otvorit ću kafić kad odrastem.

  
    061

     

    kad se obogatim od pisanja

i diplomiram književnost,

otvorit ću kafić.

    u nekom drugom gradu,

s nekom drugom klimom

i nekim drugim ljudima.

    netko me, u prolazu, možda i prepozna

pa upita: “Jesi ti onaj pjesnik?”

ja ću reći: “Nisan, stari, zajeba si se.”

i častit ga konjakom.

    onda ćemo se zapit.

    kad budemo dovoljno pijani,

možda mu i priznam:

“Znaš… onaj pjesnik… to stvarno nisam bio ja.”

  
    062

     

    meni je na faksu

nekad i zabavno.

    naravno, kad nisam koncentriran

na ono o čemu se radi,

a to je dosta često.

    onda gledam sve te

buduće profesore književnosti

kako se trude shvatiti

što to ljude poput mene

tjera da se ujutro,

nakon kave i velike nužde,

nacale ispred monitora i pišu.

    oni to ni nakon četiri godine neće skopčati.

neće naučiti ni kako napisati

dobru stvar.

a tako su se nadali

prvog dana.

    možda i bi kad bi se jedan

od predmeta zvao

“Gledanje u plafon”.

  
    063

     

    na faksu su nam dali zadatak:

odrediti kulturološko značenje

dijelova tijela

    a za pokriće su uzeli

Mihalića i Slamniga

koji se raspadaju u dvije pjesme.

    (pogotovo Mihalić. on inače

voli raspadanja.

i živa srca izvađena

iz mesa

u čitanci iz osmog osnovne.)

    pa sam otišao do frenda

koji radi u knjižari

i čita svašta

i kojeg sve to zabavlja.

    pa smo prekopali sve knjige

koje s tijelom imaju neke veze.

    uglavnom, skužio sam dvije bitne stvari:

1. svaka civilizacija

imala je nekog lika kojeg je netko

rastavio na proste faktore

2. o vagini se da diskutirati

satima,

a da izostane reakcija falusa.

    zbog tog drugog mi teorija književnosti

baš i nije draga.

  
    064

     

    nosila je nekakve skripte,

dvije jako debele knjige

i zujala po faksu između predavanja.

    čekao sam predavanje

između dva zujanja.

    došla je do mene

i pitala:

“Jesi ti napisao one priče i nastupio na FAK-u?”

“Da, jebiga.”, rekao sam.

    oduševila se i nastavila

pričati o svemu tome.

    izgledala je OK,

na momente čak bila

i inteligentna

ali

oduševljavale su nas

sasvim različite stvari.

  
    065

     

    postavila mi je milijun pitanja.

    o utjecajima,

o razlogu,

o počecima,

o željama i snovima

    s upaljenim diktafonom.

    intervju za novine koje čita

dvadeset studenata

ne djeluje dobro

    ni na ego.

    na kraju me pitala

bi li nešto poručio

mladim piscima u Hrvatskoj.

    rekao sam: “Da. Ne budite idioti.”

    to nije objavila.

  
    066

     

    vani pada snijeg.

spore pahulje veličine

dječje šake.

    bljuzga od jučer u

istom je agregatnom stanju.

nakupine odjeće

probijaju se

sigurnim korakom

prema tramvajskoj stanici

i

jebu sve po spisku

HRT-ovom meteorologu

koji je zapravo želio

biti drvosječa.

    (ja ne gledam TV.

jer ga nemam.)

    gledam kroz prozor.

    sjedim u boksama

ispred monitora

i gledam kroz prozor.

    nešto i tipkam.

da razbijem to

tupilo od bjeline.

    noge držim na radijatoru

i gledam kroz prozor.

    ona se budi.

    u krmeljivom transu odlazi do WC-a.

u pidžami s Miki Mausom

negdje po sredini.

    kuha kavu i rola jutarnji

dok

ja i dalje razbijam dosadu

razbijajući pritom tastaturu.

    i mislim: sve to valjda i

ima nekog smisla.

    makar i nije neka lova u pitanju

i makar se često osjećaš idiotom dok to radiš.

  
    III

  
    067

     

    Šuki je valjao izjave tipa

“Seks je vođenje ljubavi.

Šta vodiš ako ljubavi nema?”

    našli su ga nasmiješenog

u zahodu studentskog doma.

zjenice mu nisu ni tražili.

    raspadao se cijeli vikend.

    (čistačice su vikendom slobodne,

a ostali nisu primijetili

minus od jednog đankija.)

    na njegovom sprovodu plakale su

samo žene starije od trideset.

  
    068

     

    imam frenda u Splitu koji ima brata

koji rastura biologiju

i radi na nekom američkom sveučilištu.

    dio je tima koji

toliko rastura biologiju

da ih je nominiralo za Nobela.

    čak je i Slobodna pisala o tome.

    njihova stara o svemu je rekla sljedeće:

“A lipo san mu rekla da se

ostavi pizdarija i nađe ženu.”

  
    069

     

    što ženu od tri banke

zanima na deset godina

mlađem proizvođaču poezije?

    goli kurac.

    nema to nikakve veze

ni s kakvom temom za poeziju

što znači da je

sasvim OK.

    nekad.

    život bez seksa nema smisla

ni da dobiješ Nobela.

  
    070

     

    u to vrijeme smo slušali Nirvanu,

pušili prve đointe

i pričali o budućnosti.

    na groblju.

(tome groblja u Dalmaciji i služe.)

    mislim da je još uvijek volim.

    dogovorili smo se da ćemo

do dvadeset sedme

ili svatko imati svoje klince

ili se ubiti.

ona bi, kao, skočila sa zvonika

u vjenčanici.

    imali smo jedva šesnaest pa se sve to

valjda da razumjeti.

    za zadnji rođendan mi je poslala mail.

pisalo je samo 27-22=5.

  
    071

     

    imali smo jedva šesnaest,

duvali na njenom balkonu

i slušali mjuzu u sobi.

    oko nas posteri Nirvane i Doorsa

i hrpa šarenih citata

koje je pastelnim bojama

pisala po zidu.

    “Napiši mi nešto na zid.”, rekla je.

uzeo sam crnu pastelnu

i napisao “BUDUĆNOST NE POSTOJI.”

“Grozan si”, rekla je.

    objasnio sam joj kako ne mislim

ništa loše. kako mislim da je jedino što

nam se stvarno događa ono sad.

    (tad sam još mislio da o svim tim

stvarima poput

života, sreće, slobode, ljubavi

ima smisla razmišljati.)

    ostala je pri tome da sam grozan

i da je to jedini crnjak među

njenim citatima.

    sedam godina poslije,

u toj sobi nije bilo

ni postera ni citata.

    samo je nečija beba

spavala na krevetu.

    nije bila moja.

    s jedne strane

Neven (doktor medicine

s pirsingom u jeziku i

dva partija puta tri exa tjedno)

i ja.

    s druge njih dvije

(osamnaest godina,

katolički odgoj,

život sa starcima i zaručnicima.)

    bili na piću u Ghetu.

bili na kvazi-partiju u Irmi.

bili kod mene u stanu.

    dva đointa i pola boce orahovca.

    nismo pokušali spavati s njima.

šteta.

    sutra su nas gledale zaljubljeno

i govorile “Ovo nan je bija najbolji dan u životu.”

    nisam imao srca reći im

da u svemu tome nije bilo

ničeg posebnog.

    gledanje pornića

s dvije osamnaestogodišnjakinje

odgojene u katoličkim obiteljima

zna biti jako zabavno.

    ne moraš biti ni napušen.

    komentari su sljedeći:

– ajme meni, Gospe moja, ovo je grozno!

– ajme šta jon radi!

– povratit ću!

.

.

.

    naravno, ne skidaju pogled s ekrana.

    a poantu jedna izgovori nesvjesno.

    – grozno! nisan imala pojma da to ovako izgleda.

ja san uvik doli pa ništa ne vidin.

    ležala je do mene polugola.

bio sam napušen.

    pitala je “Šta čekaš?”

pitao sam “S koliko si tipova spavala prije?”

    samo sa zaručnikom.

nakon tri godine veze.

    “Jesi sigurna da to želiš?”

zbunila se.

“Meni je svejedno”, rekao sam,

“ali tebi nije, a ne želim da mi za

deset dana kažeš da sam te sjeba.

Kužiš, pijana si.”

    “Jebote, ti mene stvarno voliš”, rekla je.

    nisam odgovorio.

    ujutro mi je rekla da me voli,

da će odjebat sve

i otić sa mnom.

    iako nije imala pojma gdje to.

     

     

    ————————–

    p.s. kad to ovako pročitaš, skužiš da na momente

stvarno znaš bit idiot.

    ima li većeg zajeba

od osamnaestogodišnjakinje,

trudne s drugim tipom,

koja ti kaže da te voli?

    možda i ima,

ali ga još nisam doživio.

    onda je gledaš kako plače,

kako ne zna što bi sa sobom,

kako je sjebana.

    pa je zagrliš,

bez ikakve namjere.

    pa se počnete ljubiti,

bez ikakvog cilja.

    pa je maziš po stomaku

i tepaš “moja beba”,

a ne znaš kome se obraćaš.

njoj ili bebi?

jebote, koji crnjak!

    tri apaurina i štok-kola.

    onda skužiš da svi oni

koji ti govore da nisi normalan

možda, jebiga, i nisu u krivu.

    “Mi nemamo ništa zajedničko”, rekla je.

“To nije problem”, rekao sam.

    jebiga, zaljubio se ko kreten.

    mjesec dana kasnije

pirsala je jezik,

odlučila otići iz tog grada,

upisati fakultet i

od ženske postati žena.

    a onda se njen tip

izrezao nožem ispred nje.

    Thompsonovi obožavatelji

tako izražavaju ljubav.

    bila je dovoljno naivna

da popuši tu priču o samoubojstvu.

    a nisam imao volje

još jednom joj objašnjavati

da se radi o čistom preseravanju

    pa sam otišao.

    sad je jedina mama

u tom gradu

s piercingom u jeziku.

    njih dvoje nedavno prekinuli.

sad svako na svojoj web-stranici

objavljuje “kolumnu” o toj vezi.

    čudno mi je to kako

ljudima treba dvije godine

zajedničkog življenja

da zaključe kako je onaj drugi totalni kreten.

a još se i ševe kroz to vrijeme.

    i to ih, redovno, oboje

dođe do istog zaključka.

    pa sam im poslao mail.

“koji vam je kurac?!?!?!?”, pisalo je.

    oni su odgovorili sa

“ne kužiš ti tu ništa. on/ona je u totalnom kurcu!”

oboje.

    tako to i inače ide

    ali ovog puta je vrijedno spomena jer:

nismo se vidjeli zadnja tri mjeseca,

a živimo u istom domu.

    komunicirali smo

moderno.

    nagutao sam se

crvenih leptira

i klatario se po podiju.

    došla je nepozvana da mi pripali cigaru

i zaurlala na uho: “Izgledaš kao zmaj kad ti je plamen blizu lica.”

    pa sam joj pričao

o Vladu Draculi,

rekao da se zovem Vlado,

da će, ako malo bolje pogleda

skužiti da sam pljunuti on

i da dracul na rumunjskom znači zmaj.

    (kakva sve sranja ljudi rade na leptirima!)

    rekla je da se nikad nije ljubila s vampirom.

    (kakva sve sranja ljudi rade na leptirima!)

    i ljubio sam je,

i prelazio joj noktima po golim leđima,

i grizao je po vratu,

i voljeli smo se.

dok leptiri nisu odletjeli.

    u tom momentu postala je samo

još jedna znojna ženska

zgužvane face.

    a sutra je depresija

kao i svaki put nakon leptira.

i ona ima moj broj

i ja imam njen,

ali nitko neće nazvati.

  
    079

     

    odlučila je da se više

nikad neće zaljubiti.

    da je krajnje vrijeme

da, za promjenu,

ne bude jebena nego da jebe.

tim riječima.

    to je odlučila prije par mjeseci.

    a sinoć se, kaže, opet zamalo zaljubila.

    bi sigurno, kaže, da on

svako pet dana ne pukne od bombona

i počne je daviti, štipati, čupati i tome slično.

to je malo živcira.

    OK, kažem na to, zašto si onda mene odjebala?

    pa ti me ne bi davio, štipao, čupao itsl.

  
    080

     

    glumiti taticu neiživljenoj klinki

zabavno je sve do momenta kad

te nazove u tri ujutro i počne:

“Volim te! Volim te! Volim te najviše na svitu!”,

s basom u pozadini.

    onda pitaš: “Koliko si ih čvaknula?”

ona se nasmije i kaže: “Dva.”

    onda ti kažeš: “Volim te, ono, u pičku materinu!”

pa pošalješ poruku: “prije nego me ujutro nazoves, odi vani, prosetaj

malo i kupi kilo sladoleda.”

    kad se probudiš, srolaš velikog

da se pripremiš za njenu depru.

onda te zove:

“Ubit ću se! Ne znam šta mi je! Cila san sjebana!”

pa pitaš: “Jesi kupila sladoled?”

“Nisam.”

    zajeb.

    onda počne plakati.

pa kroz suze nastavi:

“Oprosti, ljubila sam se sinoć s nekim tipom.”

ti kažeš: “OK, bila si na bombonima.”

    i sve završi hepiendom

koji traje cijelih pet minuta.

    onda opet zove:

“Pederu jedan, je li ti mene uopće voliš?

Zabrijen s drugim, a tebe boli kurac!

Pizdo jedna, mrzim te!!!”

    onda kažeš: “Ae dođi do mene.”

    kad dođe, objasniš joj kako sve to funkcionira

(MDMA -> mozak -> serotonin -> 8-))) -> serotonin no more -> depresija),

    poljubiš je,

tepaš joj “Glupačo mala”,

i maziš po leđima sve dok

ne zaspe.

  
    081

     

    Milenu je u istoj večeri

dvaput silovao

isti tip.

    na putu od kuće do lokalnog diska.

i natrag.

    jer nije znala za sebe.

jer se pola dana prije

pokušala ubiti

bocom votke i šakom apaurina.

jer se uplašila

smrti

    i krenula

među ljude.

    sutra je nazvala mamu,

rekla je “Mama, volim te.”

i prosula si mozak

po novom tepihu.

    blind-dateovi su mi

jedan od dražih načina

alternativne zabave.

    na prošlom se pojavila

dobro odgojena devetnaestogodišnja

studentica defektologije.

    i nakon pola sata razgovora

nabrojala mi minuse:

– puno pušim

– izlazim na kriva mjesta

– mrzim Coelha

– frendovi su mi u kurcu

– iz krivog sam grada

.

.

.

    i otišla.

    jebiga, ne treba bit genijalac

da se skuži kako u osamsatnom radnom vremenu,

hrpi kredita i zdravoj prehrani

ne vidim ništa zabavno.

  
    083

     

    počela je s “Osjećam se užasno. Šta radiš večeras?”

ništa.

pa smo, na njen zahtjev,

otišli do njene sobe “pričati”.

    počela je s “Ja uvijek naletim na neke kretene”

“Možda je u tebi zajeb”, rekao sam.

“Ne, ne, ja uvijek naletim na apsolutne kretene”

i nasloni mi glavu na prsa.

    “Psihijatrica s autogenog treninga kaže

da je to zbog ida, ega i superega koji

mi nisu usklađeni. A i pijem previše.”

i ugura mi ruku u kosu.

    “Osjećam se užasno”, zaključi.

    “Sorry, moram ići. Dogovorio se s cimerom.”

rekao sam i otišao.

    nekad si jednostavno ne smiješ dozvoliti

da ispadneš kreten.

koliko god to želio.

    sjedili smo na klupici

i pili Tuborge.

    tražila je da joj pričam o sebi.

smijala se cijelo vrijeme.

    da, smiješno je sve to.

    uvukao sam joj ruku u kosu

i noktima je mazio po tjemenu.

sviđalo joj se to.

“Znaš”, rekla je, “imam frenda

koji svaki vikend skupi novu žensku.

Lovaš i to. Onda je jednoj napravija dite

i sad se mora ženit. Ja mislin da je on idiot.”

    pogledala me značajno.

    “I ja”, rekoh.

    očekivala je

nastavak,

obećanje,

broj mobitela,

adresu,

šta ja znam što je očekivala?

    znam samo da sam izvukao ruku

i popio Tuborg do kraja.

    jebiga, ima tih žena za koje

unaprijed znaš da ti sutra neće

biti zanimljive.

  
    085

     

    imala je stan, auto i

dobro plaćen posao,

    solidno tijelo

i deset godina iskustva

više.

    ne samo u seksu.

    bila je nedjelja.

sjedio sam u fotelji,

okružen tepisima, zidnim slikama

i namještajem bez prašine.

ona je kuhala ručak.

    bio je to zadnji put da smo se vidjeli.

    kad me pitala “Zašto?”,

nisam imao pojma što da joj kažem.

    bilo mi je glupo reći “Zbog namještaja.”

  
    086

     

    snijeg je padao već treći dan.

    gledala je kroz prozor

djecu.

s nekom čudnom sjetom u očima.

    rolao sam đoint.

(što bi drugo radio moj lirski subjekt?)

    “Kako je njima lijepo.”, rekla je

s nekom čudnom sjetom u glasu,

“Sjećam se kako je meni bilo dok sam se

njihovih godina valjala po snijegu.”

    “Gledaj”, reče moj lirski subjekt,

“Sve lijepe stvari događaju se u perfektu.

Tako će ti se i ovo što stojiš na prozoru i

blesiš u klince vjerojatno jednog dana činiti genijalno.”

    “Je li ti moraš sjebat baš svaku romantiku?”, reče ona.

    “Dobro.”, reče moj lirski subjekt,

“Oblači se, idemo vani leć na snijeg i zapalit!”

    “Daj, smrznut ću se.”, reče ona.

    to je i inače zajeb romantičnih tipova,

kad se stvar počne odvijati, oni se smrznu.

    kad ona kaže

“Ne znam što bih sa sobom”,

kažem “Vidimo se sutra”.

    sutra obično imam

visoku temperaturu,

hrpu posla,

i tome slično.

    kad ona kaže

“Ne znam što bih sa sobom”,

fleša me potencijalna situacija.

    ležimo na krevetu,

duvamo

i ne znamo što bi sa sobom.

    ne djeluje nimalo zabavno.

    tulum je bio loš

pa sam otišao u kuhinju rolati.

    sjedila je sama za stolom

i smješkala se

i bila malo pijana

i imala super oči

    i sve je bilo obećavajuće.

    onda smo popušili prvog.

pa drugog.

pa…

    a onda je počela pričati o malom zeki

i na svako moje pitanje odgovarati s “Mali zeko!”

i za svaku jebenu stvar u stanu govoriti “Mali zeko!”

    pa sam pitao frenda: “Koji joj je kurac?”

rekao je: “Zajebi to, niska tolerancija.”

    nije mislio samo na travu.

    poslala mi je mail

nakon što je pročitala moj tekst

o tipu koji je kuhao komad teletine

i poslije ga poševio.

    ona voli agresivne tipove.

i u krevetu. i inače.

    tako da stvarno nemam pojma

što radi sa mnom.

    mislim, ipak sam ja pjesnik.

    rekla je: “Osjećam se užasno.”

pa sam je pitao: “Što ti je? Reci.”

    odbila je konverzaciju.

    rekla je samo: “Sama sam doma.”

pa smo otišli do nje i poševili se.

(stvarno sam se trudio.)

    nakon svega, pitao sam je: “Je li ti sada bolje?”

rekla je “Da.”,

ustala,

zapalila cigaru,

otišla do frižidera,

otvorila Ožujsko i

otpila skoro pola boce.

    toliko o muškim svinjama.

    kažu da na tripu

otkriješ o sebi

stvari kojih nisi ni svjestan.

    ja obično stojim

sa strane i šutim.

    dobro, nasmijem se tu i tamo.

više iz navike.

onako, poluhisterično.

kažu mi da izgledam kao devil

dok se smijem.

    ona me nekad pita

“Zašto imam filing da

dok se seksamo, ti sve to

gledaš s fotelje i smiješ se

cijeloj situaciji?”

    ja joj kažem “Ne seri!”.

ona kaže “Jebi se!”

    ne znam zašto ljudi, kad ti

kažu “Jebi se!”, misle da su rekli nešto loše

kad je to najbolji savjet koji

nekom možeš dati.

    OK, gutaš antibaby pilule, piješ previše

i ševiš se okolo.

    još ti nije dosadilo.

    OK, gutam kekse, ševim se okolo (ne bi o brojkama. ti vodiš.)

i pišem poeziju. (jebote, stvarno sam nisko pao.)

    ni meni još nije dosadilo.

    ali za pet, deset godina,

kad prođe sve ovo (pubertet, poezija, itsl.)

možda bi mogli, ne znam,

imati djecu.

    nemoj se smijati. pokušavam biti ozbiljan.

    ima dana.

    kad je subota.

kad je sunčano.

kad do podne pijete kavu.

kad sjedite na klackalici i ljuljate se.

gore, dolje, gore, dolje.

(ona pritom glumi da svršava.)

    kad igrate biljar i cugate.

kad zapalite i gledate Southparkove.

kad ti stavi glavu na prsa.

(sasvim je nebitno da li će ti se pritom dignuti.)

    ima dobrih dana.

    traju do ponoći.

tad ona ode.

    kao Pepeljuga.

    s malom razlikom.

da, u nekim slučajevima je razlika

između cipele i tampona sasvim mala.

    visili smo u tom bircu

osam sati. sami.

    najprije je pričala o tipu

kojeg je ustopala prošlu večer.

ubio je nekog murjaka prije godinu-dvije.

    kaže da se bojala kad joj je to rekao,

ali da je na kraju ispao OK.

    onda smo igrali biljar.

pobijedila je 6:4.

u pivama također.

    pa nam se desio nedostatak tema i

dosada, tlaka, crnjak, tupilo.

    onda se dosjetila.

“Zadnji tip mi je bio Englez. Ajmo mrzit Engleze.”

    pa smo ostalih par sati

mrzili Engleze.

    nije se javljala nikome.

nije odgovarala na poruke.

nije postojala.

    skoro dva tjedna.

    pa su me uvjerili

da leži mrtva u stanu.

da se predozirala, da se ubila, itsl.

    preskočio sam ogradu od balkona,

podigao roletu,

    (vidio se samo mrak)

    zamotao ruku u košulju,

naciljao sredinu stakla

    i poslao joj poruku:

“daj neki znak zivota ili

cu ti rumbat prozor!”

    “sve je OK. u gradu sam.”

glasio je replay.

    trebao joj je godišnji od dva tjedna.

a uopće nije zaposlena.

    probudila me mobitelom

skoro uplakana

da mi saopći kako ima

jeben problem.

    skužila je da joj

je najbolji frend

gay s pedo-sklonostima.

    i pitala za savjet jer

sam stariji i, kao,

iskusniji.

    ne znam zašto nekad misli

da ja imam odgovore na sva

pitanja.

    svi ljudi koje sam

stvarno volio su se

ili ubili

ili razboljeli,

ili su na neki drugi način

otišli u kurac.

    je li i dalje želiš da ti

trijezan

kažem

da te volim?

  
    098

     

    kad te prvi put probudi

žena koju voliš,

ona to napravi riječima:

“Sranje! Diži se! Zapalija se svjećnjak!”

    ti kažeš: “A u pizdu materinu i romantika!”

    kad te, istog jutra, drugi put

probudi žena koju voliš,

ne kaže ništa.

    samo te probije koljenom

u predjelu bubrega.

    onda ustaneš,

zapališ cigaru

i

gledaš je kako spava.

    pa iziđeš na balkon

i zablesiš u zgradu preko puta.

    gledao si tu zgradu milijun puta,

ali prvi put ti, na neku čudnu foru,

izgleda sasvim OK.

    a ničim se nisi puka.

    u trenutku kad ona kaže

“Što će biti s nama za pet godina?”

počinje planiranje.

    a u tome nikad nisam bio dobar.

    nemam pojma što će biti s nama

za pet godina.

    općenito, trudim se ne govoriti

i ne razmišljati o tome.

    to ovdje trenutno nije u modi,

a još uvijek sam mlad

pa pratim trendove.

  
    IV

  
    100

     

    ovu stvar možete i preskočiti.

    naime, odlučio sam

napisati sto pjesama.

ovo je stota.

    ona je tu

samo da popuni prostor.

